Zondo-aansoek teen Zuma nou by Konstitusionele Hof | Maroela Media
Oudpres. Jacob Zuma. (Foto: Itumeleng English/ANA)
Die Zondo-kommissie wat staatskaping ondersoek, vra in sy aansoek by die Konstitusionele Hof onder meer dat oudpres. Jacob Zuma nie mag weier om vrae te beantwoord nie wanneer hy volgende jaar vir twee weke weer voor die kommissie moet verskyn.
Die sekretaris van die kommissie, Itumeleng Mosala, sê in 'n beëdigde verklaring ter stawing van die aansoek wat Donderdag ingedien is dat Zuma die kommissie aangeval en gefrustreer het en dat sy gedrag die oppergesag van die reg ondermyn het.
Die hofaansoek volg kort nadat 'n nuwe dagvaarding verlede week aan Zuma beteken is en waarvolgens hy van 18 tot 22 Januarie en weer van 15 tot 19 Februarie voor die kommissie moet verskyn.
Die aansoek is 'n poging – met die swaard van inhegtenisneming wat nou oor Zuma se kop hang – om 'n herhaling van gebeure te verhoed toe Zuma twee weke gelede sonder toestemming uit die sitting gestorm en net nie weer teruggekeer het nie. Dít ten spyte van die vroeëre dagvaarding wat hom gedwing het om te verskyn.
Mosala het nou die Konstitusionele Hof in die bevel soos volg versoek: "Die respondent sal enige vrae wat deur die getuienisleier(s) en die voorsitter van die kommissie aan hom gestel word, onderhewig aan die privilegie teen selfinkriminasie, beantwoord en mag hom nie beroep op die reg om stil te bly nie."
Die bevel sal Zuma ook dwing om elke dag om 10:00 op te daag om te getuig vir die volle tien dae wat hy veronderstel is om voor die kommissie te verskyn.
Die kommissie wend hom tot die Konstitusionele Hof ingevolge die Grondwet wat bepaal dat net die hoogste hof die mag het om te besluit of 'n president aan sy wettige pligte uitvoering gegee het.
Mosala voer aan dat die plig om aanspreeklik gehou te word vir sy termyn as president nie verval net omdat Zuma in 2018 die tuig neergelê het nie.
Die kommissie vra in sy aansoek, gegewe die dringendheid van die saak, dat die oudpresident net vyf dae gegun word om aan te dui of hy die aansoek gaan teenstaan.
Zuma sal nou ook.Konstitusionele of Grondwet Hof toe gaan met aansoek dat Zondo homself moet verskoon. Maar getuig sal hy nie.
Probleem is verbaas my dat Zuma nog hier is.
Hy het Beleghings in die Buiteland soos die lot van hulle. Sover bekend het hy nog Paspoort en geen beperking op reise nie. Ek dink al wat hom.hier hou is sy leefstyl
Hy sal waarskynlik nie weier om vrae te antwoord nie, net meer leuens vertel! Daar is voldoende tyd om genoeg te fabriseer!
En so blaas Zondo ook miljoene … Zuma sal wel oor die feesgety siek word en teen vlg jaar 'n aanval van zondolitus kry.
As ek nou Zondo was het ek met een oog oop geslaap tot volgende jaar….
Smaak my ou 'duck & dive' se planne word vooruitgeskat en verhoed. Is sy sogenaamde senior advokaat nie ook skuldig aan onderduimsheid nie?